Suvestinė redakcija nuo 2020-11-07

Įsakymas paskelbtas: TAR 2020-06-05, i. k. 2020-12288

LIETUVOS RESPUBLIKOS EKONOMIKOS IR INOVACIJŲ MINISTRAS

įsakymas

DĖL KANDIDATŲ Į UŽDAROSIOS AKCINĖS BENDROVĖS „VALSTYBĖS INVESTICINIS KAPITALAS“ VALDYBOS NARIUS ATRANKOS APRAŠO PATVIRTINIMO

2020 m. birželio 5 d. Nr. 4-414

Vilnius

Vadovaudamasis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnio 1 dalimi, Lietuvos Respublikos Vyriausybės 2015 m. birželio 17 d. nutarimu Nr. 631 „Dėl Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo patvirtinimo“ 7, 8–11, 12, 14, 15, 50–56, 58 punktais ir Lietuvos Respublikos Vyriausybės 2020 m. gegužės 6 d. nutarimo Nr. 512 „Dėl uždarosios akcinės bendrovės „Valstybės investicinis kapitalas“ ir uždarosios akcinės bendrovės Valstybės investicijų valdymo agentūros steigimo ir valstybės turto investavimo“ 9 ir 10 punktais,

t v i r t i n u Kandidatų į uždarosios akcinės bendrovės „Valstybės investicinis kapitalas“ valdybos narius atrankos aprašą (pridedama).

Energetikos ministras, laikinai einantis

ekonomikos ir inovacijų ministro pareigas	Žygimantas Vaičiūnas

PATVIRTINTA

Lietuvos Respublikos ekonomikos ir inovacijų ministro

2020 m. birželio 5 d. įsakymu Nr. 4-414

KANDIDATŲ Į UŽDAROSIOS AKCINĖS BENDROVĖS „VALSTYBĖS INVESTICINIS KAPITALAS“ VALDYBOS NARIUS

ATRANKOS APRAŠAS

I SKYRIUS

BENDROSIOS NUOSTATOS

1. Kandidatų į uždarosios akcinės bendrovės „Valstybės investicinis kapitalas“ valdybos narius atrankos aprašas (toliau – Aprašas) reglamentuoja fizinių asmenų atranką į valstybės valdomos bendrovės – uždarosios akcinės bendrovės „Valstybės investicinis kapitalas“ (toliau – Bendrovė) kolegialaus organo – valdybos narius (kai valdybos narius skiria valstybei atstovaujanti institucija – Lietuvos Respublikos ekonomikos ir inovacijų ministerija arba renka valstybės valdomos bendrovės visuotinis akcininkų susirinkimas), valdybos narių konfidencialumą ir nešališkumą, skelbimą apie nepriklausomų valdybos narių atranką ir kandidatų dokumentų priėmimą bei kandidatų atrankos atlikimą.

2. Apraše vartojamos sąvokos suprantamos taip, kaip jos apibrėžtos Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos apraše, patvirtintame Lietuvos Respublikos Vyriausybės 2015 m. birželio 17 d. nutarimu Nr. 631 „Dėl Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo patvirtinimo“ (toliau – Atrankos aprašas).

3. Aprašas taikomas Bendrovės valdybos narių atrankai pirmajai kadencijai.

4. Bendrovės valdybos nariai turi atitikti Aprašo 1 priede nustatytas privalomas kompetencijas (bendruosius, specialiuosius, nepriklausomumo reikalavimus). Renkantis iš kelių privalomas kompetencijas atitinkančių kandidatų, atsižvelgiama į pageidautinas kompetencijas. Privalomos ir pageidautinos kompetencijos yra nustatytos šio Aprašo 1 priede.

5. Į Bendrovės valdybą renkamam valstybės tarnautojui ar kitam pasirinktam asmeniui taikomi tik Aprašo 4, 6 punktai. Už į Bendrovės valdybą renkamus valstybės tarnautojus ar kitus pasirinktus asmenis siūloma balsuoti visuotiniame akcininkų susirinkime Lietuvos Respublikos ekonomikos ir inovacijų ministro (toliau – ministras) sprendimu netaikant atrankos, bet užtikrinant, kad valstybės tarnautojai ir kiti pasirinkti asmenys atitiktų Atrankos aprašo 9 punkte nustatytus bendruosius reikalavimus, Atrankos aprašo 10 punkte nurodytus specialiuosius reikalavimus ir Atrankos aprašo 11.3–11.5 papunkčiuose nustatytus nepriklausomumo reikalavimus. Valstybės tarnautojai ar kiti pasirinkti asmenys, sutikdami, kad dėl jų būtų priimtas sprendimas skirti valdybos nariais arba atitinkamai siūlyti už juos balsuoti Bendrovės visuotiniame akcininkų susirinkime, kartu sutinka, kad, prieš priimdama tokį sprendimą, Lietuvos Respublikos ekonomikos ir inovacijų ministerija (toliau – ministerija) turi teisę motyvuotu rašytiniu prašymu kreiptis į teisėsaugos, kontrolės ir kitas institucijas, įstaigas ar įmones dėl turimos informacijos apie tokius asmenis pateikimo.

6. Ministerija, inicijuodama atranką, užtikrina, kad:

6.1. Bendrovės valdyboje nepriklausomų narių skaičius sudarytų ne mažiau kaip 1/2 Bendrovės įstatuose nurodyto kolegialaus organo narių skaičiaus;

6.2. nebūtų valdybos nepriklausomų narių, kurie yra susiję tarpusavyje dėl to, kad jie darbo santykiais yra susiję su ta pačia darboviete arba eina kolegialaus organo ar komiteto nario pareigas tame pačiame juridiniame asmenyje;

6.3. nebūtų valdybos narių, kurių veikla yra susijusi su Bendrove, į kurios kolegialų organą pretenduojama, taip, kad einant kolegialaus organo nario pareigas kiltų interesų konfliktas;

6.4. nebūtų valdybos narių, kurių veikla ir atliekamos funkcijos yra susijusios su tos ūkio sektoriaus šakos, kurioje veikia Bendrovė, politikos formavimu;

6.5. nebūtų valdybos narių, įstatymų nustatyta tvarka išrinktų ar paskirtų valstybės politikais, ir politinio (asmeninio) pasitikėjimo valstybės tarnautojų;

6.6. nebūtų kolegialaus organo narių, kurie į kolegialų organą buvo deleguoti kaip valstybės tarnautojai, šiems asmenims netekus valstybės tarnautojo statuso arba pasibaigus jų tarnybos santykiams su atranką inicijuojančiu subjektu.

II SKYRIUS

VALDYBOS NARIŲ ATRANKOS KONFIDENCIALUMAS IR NEŠALIŠKUMAS

7. Atliekant valdybos narių atranką (toliau – Atranka) privaloma:

7.1. vadovautis asmens duomenų apsaugos reikalavimus atitinkančiomis duomenų saugojimo ir naudojimo nuostatomis;

7.2. užtikrinti, kad visi asmenys, kurie, atlikdami pareigas ar vadovo pavedimus, galės susipažinti su kandidatų pateiktais dokumentais, iki tokios galimybės atsiradimo būtų įspėti apie jiems tenkančią su asmens duomenų apsauga susijusią atsakomybę ir įsipareigoję:

7.2.1. neatskleisti kandidatų asmens duomenų ir konfidencialios informacijos, kuri taps jiems žinoma atliekant atranką;

7.2.2. saugoti patikėtus dokumentus taip, kad tretieji asmenys neturėtų galimybės su jais susipažinti ar jais pasinaudoti;

7.2.3. nepasilikti sau asmeniškai jokių su atranka susijusių dokumentų kopijų;

7.2.4. užtikrinti kandidatų atžvilgiu sąžiningumo ir lygiateisiškumo principais pagrįstą veiklą.

8. Atrankai į Bendrovės valdybos nepriklausomus narius (t. y. atliekant atranką į valstybės valdomos įmonės kolegialaus organo narius) atrankos komisija sudaroma ministro įsakymu iš penkių narių: vieno Ministro Pirmininko pasiūlyto atstovo, dviejų ekonomikos ir inovacijų ministro pasiūlyto atstovų, vieno finansų ministro pasiūlyto atstovo ir vieno stebėsenos agentūros atstovo.

9. Atrankos komisijos narys turi atitikti šiuos reikalavimus:

9.1. turėti aukštąjį universitetinį ar jam prilygintą išsilavinimą;

9.2. būti nesusijęs su kitais fiziniais ar juridiniais asmenimis ryšiais, dėl kurių einant komisijos nario pareigas galėtų kilti interesų konfliktas;

9.3. nebūti Bendrovės, į kurios kolegialų organą bus atliekama atranka, ar susijusio juridinio asmens dalyviu ir šių juridinių asmenų dalyvių atstovu;

9.4. skiriamas atrankos komisijos nariu ir vienerius metus iki skyrimo, taip pat eidamas atrankos komisijos nario pareigas turi neturėti verslo ryšių su Bendrove, į kurios kolegialų organą bus atliekama atranka, ar susijusiu juridiniu asmeniu nei tiesiogiai, nei kaip turinčio tokių ryšių juridinio asmens dalyvis ar vadovas. Turinčiu verslo ryšių su įmone laikomas fizinis ar juridinis asmuo, kuris yra įmonės ar susijusio juridinio asmens prekių tiekėjas arba paslaugų teikėjas (įskaitant finansines, teisines, patariamąsias ir konsultacines paslaugas), išskyrus atrankos paslaugas, ar asmuo, kuris gauna pajamų iš įmonės ar susijusio juridinio asmens, išskyrus pajamas už atrankos paslaugų teikimą;

9.5. per paskutinius dvejus metus turi nebūti audito įmonės, kuri atlieka ar atliko Bendrovės, į kurios kolegialų organą bus atliekama atranka, ar susijusio juridinio asmens auditą, partneriu, dalyviu, vadovu, kolegialaus organo nariu arba darbuotoju;

9.6. ministerijos ir stebėsenos agentūros atstovai turi turėti žmogiškųjų išteklių valdymo arba personalo atrankos žinių ar patirties, kurias gali patvirtinti atitinkamas išsilavinimas, išklausyti kursai, vadovaujamo darbo ar dalyvavimo personalo atrankos komisijų darbe patirtis.

10. Atrankos komisijos pirmininkas ir atsakingasis sekretorius, aptarnaujantis atrankos komisiją (kuris nėra atrankos komisijos narys ir atlieka Atrankos aprašo 14 punkte nurodytas funkcijas), yra skiriami Lietuvos Respublikos ekonomikos ir inovacijų ministro įsakymu. Atrankos komisijos pirmininkas ir atsakingasis sekretorius privalo užtikrinti, kad visi atrankos komisijos nariai ir ekspertai, kuriais gali būti įvairių institucijų, įstaigų, įmonių ar asociacijų atstovai, iki galimybės susipažinti su kandidatų pateiktais dokumentais būtų pasirašytinai įspėti apie jiems tenkančią su asmens duomenų apsauga susijusią atsakomybę ir įsipareigoję laikytis Aprašo 7 punkto nuostatų.

11. Atrankos komisijos pirmininkas ir atsakingasis sekretorius privalo užtikrinti, kad visi atrankos komisijos nariai ne vėliau kaip prieš prasidedant pirmajam atrankos komisijos posėdžiui ar atrankos pokalbiui, kuriame jie dalyvauja, o ekspertai – iki galimybės susipažinti su kandidatų pateiktais dokumentais pasirašytinai deklaruotų, kad nėra susiję su atrankoje dalyvaujančiais kandidatais ryšiais, dėl kurių galėtų kilti interesų konfliktas, ir nedelsdami informuos atrankos komisijos pirmininką bei nusišalins nuo atrankos, jei atrankos metu dėl pasikeitusių aplinkybių tokių ryšių atsirastų.

12. Jei nuo atrankos nusišalina atrankos komisijos narys, į jo vietą turi būti skiriamas kitas atrankos komisijos narys. Atranka gali būti atliekama tik tuomet, jei atrankos komisijoje dalyvauja daugiau kaip pusė atrankos komisijos narių.

III SKYRIUS

SKELBIMAS APIE NEPRIKLAUSOMŲ NARIŲ ATRANKĄ IR KANDIDATŲ DOKUMENTŲ PRIĖMIMAS

13. Skelbimas apie Bendrovės kolegialaus organo – valdybos atranką skelbiamas ministerijos interneto svetainėje www.eimin.lt ir prireikus kituose viešai prieinamuose informacijos šaltiniuose. Stebėsenos agentūra skelbimą apie atranką į Bendrovės valdybos narius paskelbia savo interneto svetainėje ir kartu pateikia informaciją apie Bendrovę.

14. Skelbime apie atranką nurodoma informacija:

14.1. Bendrovės teisinė forma, pavadinimas, Bendrovės tikslas;

14.2. informacija, kad atranka atliekama į Bendrovės nepriklausomus valdybos narius, valdybos narių skaičius, jų kadencijos trukmė;

14.3. kandidatui privalomos kompetencijos (keliami bendrieji, specialieji, nepriklausomumo reikalavimai) ir pageidautinos kompetencijos (toliau – reikalavimai);

14.4. atrankos procedūros (nuoroda į šį Aprašą, kuriuo remiantis bus atliekama atranka);

14.5. dokumentai, kuriuos privalo pateikti kandidatai:

14.5.1. kandidato paraiška dalyvauti atrankoje ir sąžiningumo deklaracija (Aprašo 2 ir 3 priedai);

14.5.2. kandidato gyvenimo aprašymas;

14.5.3. kandidato motyvacinis laiškas atrankos komisijai;

14.5.4. kandidato tapatybę patvirtinančio asmens dokumento kopija;

14.5.5. kandidato sutikimas dėl asmens duomenų tvarkymo atrankos vykdymo procese;

14.6. dokumentų pateikimo terminas, vieta ir būdai;

14.7. asmens ir pakaitinio asmens, konsultuojančių atrankos dokumentų priėmimo ir atrankos atlikimo klausimais, pareigos, vardas, pavardė, telefono numeris ir elektroninio pašto adresas;

14.8. kita informacija.

15. Terminas, per kurį kandidatai, atitinkantys nustatytus reikalavimus, gali teikti dokumentus, nurodytus Aprašo 14.5 papunktyje, turi būti ne trumpesnis kaip 6 darbo dienos ir ne ilgesnis kaip 10 darbo dienų (jeigu buvo pateikti ne visi reikiami dokumentai, duomenys, informacija arba būtina patikslinti pateiktus dokumentus, informaciją, duomenis) nuo skelbimo apie atranką paskelbimo dienos.

16. Kandidatai Aprašo 14.5 papunktyje nurodytus dokumentus teikia ministerijai skelbime nurodytu būdu (atrankos komisijos atsakingam sekretoriui).

IV SKYRIUS

KANDIDATŲ ATRANKOS ATLIKIMAS

17. Atrankos komisijos atsakingas sekretorius, gavęs kandidatų skelbime nurodytus dokumentus, ne vėliau kaip per 1 darbo dieną patikrina, ar kandidatai pateikė visus skelbime nurodytus dokumentus ir ar nereikia patikslinti pateiktų nepakankamų duomenų, informacijos, dokumentų. Jeigu kandidatas pateikė ne visus skelbime nurodytos dokumentus, atrankos komisijos atsakingas sekretorius privalo tą pačią dieną elektroniniu paštu prašyti kandidatą, kad jis pateiktų nepateiktus skelbime nurodytus dokumentus, bet ne vėliau kaip iki atrankos skelbime nustatyto pasiūlymo pateikimo termino.

18. Atrankos komisijos atsakingas sekretorius, patikrinęs, ar kandidatai pateikė visus skelbime nurodytus dokumentus, ne vėliau kaip kitą darbo dieną pasibaigus kandidatų dokumentų pateikimo terminui, dokumentus perduoda atrankos komisijai, kuri vertina, ar kandidatai atitinka jiems keliamus reikalavimus, kandidatų patirtį, profesines žinias ir pasiekimus.

19. Atrankos komisija kandidatų pateiktiems dokumentams patikrinti, kandidatų atitikčiai keliamiems reikalavimams bei kandidatų patirčiai, profesinių žinių ir pasiekimų vertinimui gali pasitelkti ekspertus (kuriais gali būti įvairių institucijų, įstaigų, įmonių ar asociacijų atstovai), turinčius specialių žinių Bendrovės valdybos kompetencijos, ūkio šakos, kurioje veikia Bendrovė, arba personalo atrankos srityse.

20. Atrankos komisija ne vėliau kaip per 5 darbo dienas nuo dienos, kurią pasibaigė kandidatų dokumentų pateikimo terminas, sudaro atrankos pokalbio kviestinų kandidatų sąrašą, kuriame nurodo kandidatų vardą, pavardę, kompetencijų sritis, į kurias kandidatas pretenduoja, informaciją, kodėl šie kandidatai galėtų geriausiai prisidėti prie Bendrovės tikslo įgyvendinimo.

21. Atrankos komisija atmeta kandidatūrą, jeigu yra bent vienas šių pagrindų:

21.1. kandidatas nepateikė visų skelbime nurodytų dokumentų per Aprašo 14, 17 punktuose nustatytus terminus ar nepatikslino prašomų pateikti ar patikslinti duomenų, informacijos, dokumentų, būtinų kandidato atitikčiai bendriesiems, specialiesiems ir nepriklausomumo reikalavimams patikrinti;

21.2. kandidatas neatitinka skelbime nurodytų reikalavimų.

22. Ne vėliau kaip kitą darbo dieną po to, kai atrankos komisija atmetė kandidatūrą, atrankos komisijos atsakingas sekretorius elektroniniu paštu informuoja kandidatą ir nurodo kandidato atmetimo priežastis.

23. Atrankos komisijos atsakingas sekretorius ne vėliau kaip kitą darbo dieną po to, kai atrankos komisija sudarė atrankos pokalbio kviestinų kandidatų sąrašą (jį tvirtina atrankos komisijos pirmininkas), elektroniniu paštu informuoja reikalavimus atitinkančius kandidatus, nepatekusius į atrankos pokalbio kviestinų kandidatų sąrašą, ir nurodo kandidatų atmetimo priežastis.

24. Atrankos komisijos atsakingas sekretorius ne vėliau kaip kitą darbo dieną po to, kai atrankos komisija sudarė atrankos pokalbio kviestinų kandidatų sąrašą (jį tvirtina atrankos komisijos pirmininkas), elektroniniu paštu kviečia atrankos pokalbio kviestinų kandidatų sąraše įrašytus kandidatus dalyvauti atrankos pokalbyje ir nurodo jiems atrankos pokalbio datą, vietą, pradžios laiką ir numatomą trukmę bei informuoja kandidatus apie galimybę dalyvauti atrankos pokalbyje naudojant informacinių ar elektroninių ryšių technologijų priemones.

25. Atrankos pokalbis turi vykti ne anksčiau kaip po 2 darbo dienų nuo kvietimo kandidatams dalyvauti atrankos pokalbyje išsiuntimo dienos. Atrankos pokalbis gali vykti nuotoliniu būdu.

26. Atrankos pokalbyje dalyvaujantis kandidatas turi prisistatyti atrankos komisijai ir parodyti jo tapatybę patvirtinantį asmens dokumentą. Atrankos komisija atrankos pokalbio metu vertina, kaip kandidatas atitinka jam keliamus reikalavimus, kandidato profesinę ir (ar) darbo patirtį, dalykines ir asmenines savybes, motyvaciją ir tinkamumą prisidėti prie Bendrovės tikslo įgyvendinimo. Pokalbio metu kandidatas atsako į atrankos komisijos narių užduotus klausimus. Atrankos komisija atrankos pokalbyje gali kviesti konsultanto teisėmis dalyvauti ekspertus.

27. Pasibaigus atrankos pokalbiams, atrankos komisijos nariai priima sprendimus dėl kiekvieno pokalbyje dalyvavusio kandidato tinkamumo eiti Bendrovės nepriklausomo valdybos nario pareigas ir iš tinkamų kandidatų sudaro laimėtojų eiles į kiekvieną bendrovės nepriklausomo valdybos nario vietą, į kurią buvo atliekama atranka.

28. Atrankos komisijos sprendimai priimami nedalyvaujant kandidatams ir laikomi priimtais, kai už juos balsuoja atrankos pokalbyje dalyvavusių daugiau kaip 1/2 atrankos komisijos pokalbyje narių. Jei balsai pasiskirsto po lygiai, lemia atrankos komisijos pirmininko balsas. Kiekvienas atrankos komisijos narys turi vieną balsą. Susilaikyti nuo sprendimo priėmimo arba nebalsuoti atrankos komisijos narys negali. Prieš priimdami sprendimus atrankos komisijos nariai gali konsultuotis su ekspertais, jeigu jie yra kviečiami dalyvauti atrankos pokalbyje.

29. Jeigu tas pats kandidatas kandidatuoja į daugiau nei vieną bendrovės nepriklausomo valdybos nario vietą, atrankos komisija turi teisę jį pripažinti tinkamu į daugiau nei vieną Bendrovės valdybos nario vietą ir įrašyti į daugiau nei vieną laimėtojų eilę, išskyrus atvejus, kai kandidatas pirmuoju eilės numeriu įrašomas bent vienoje laimėtojų eilėje.

30. Atrankos pokalbiai ir sprendimų priėmimo eiga protokoluojama ir daromas skaitmeninis garso įrašas. Protokolą pasirašo komisijos pirmininkas ir atrankos komisijos atsakingasis sekretorius ne vėliau kaip per 3 darbo dienas nuo atrankos pokalbių pabaigos. Su protokolu supažindinami visi atrankos komisijos nariai. Prie protokolo pridedama į kompiuterinę laikmeną perkeltas skaitmeninis atrankos pokalbių garso įrašas.

31. Ne vėliau kaip kitą darbo dieną po laimėtojų eilės sudarymo atrankos komisijos atsakingasis sekretorius, neatskleisdamas laimėtojų eilėje įrašytų kandidatų duomenų, elektroniniu paštu informuoja visus atrankos pokalbiuose dalyvavusius kandidatus apie tik dėl jų asmeniškai priimtą atrankos komisijos sprendimą įrašyti ar neįrašyti į laimėtojų eilę ir apie jų teisę susipažinti su savo dalies atrankos protokolo išrašu ir savo pokalbio dalies skaitmeniniu garso įrašu. Atrankos komisija neprivalo atskleisti kandidatams jų neįrašymo į laimėtojų eilę priežasčių.

V SKYRIUS

KOLEGIALAUS ORGANO NARIO SKYRIMAS AR IŠRINKIMAS EITI PAREIGAS

32. Priimant sprendimą skirti kandidatą Bendrovės valdybos nariu arba siūlant už jį balsuoti įmonės visuotiniame akcininkų susirinkime, turi būti laikomasi Aprašo 6 punkto nuostatų ir atrankos komisijos sudarytoje laimėtojų eilėje nurodyto eiliškumo.

33. Prieš priimant Aprašo 32 punkte nurodytą sprendimą, ministras turi teisę per 5 darbo dienas nuo atrankos komisijos perduotų dokumentų gavimo dienos:

33.1. pareikalauti kandidato per ministerijos nustatytą ne trumpesnį kaip 5 darbo dienų terminą nuo pareikalavimo jam išsiuntimo dienos pateikti jo atitiktį reikalavimams patvirtinančių dokumentų originalus, nurodžius vietą ir laiką, kur ir kada dokumentai turi būti pateikti. Esant nenumatytoms aplinkybėms dokumentų pateikimo terminas papildomai gali būti vieną kartą pratęsiamas ne ilgiau kaip 2 darbo dienoms. Dokumentus patikrinęs asmuo patvirtina dokumentų kopijų tikrumą, o dokumentų originalus grąžina kandidatui;

33.2. motyvuotu rašytiniu prašymu kreiptis į teisėsaugos, kontrolės ir kitas institucijas, įstaigas ar įmones, kad šios pateiktų apie kandidatą turimą informaciją.

34. Kandidatui nepateikus prašomų dokumentų, iš teisėsaugos, kontrolės, kitų institucijų, įstaigų ar įmonių gavus duomenų, keliančių pagrįstų abejonių dėl kandidato tinkamumo būti Bendrovės kolegialaus organo – valdybos nariu, kandidatui iki išrinkimo ar paskyrimo Bendrovės valdybos nariu atsisakius eiti šias pareigas ar nepasirašius sutarties su Bendrove, kaip nustatyta Aprašo 38 punkte, ministras nepriima Aprašo 32 punkte nurodyto sprendimo arba, jei toks sprendimas jau priimtas, pripažįsta jį netekusiu galios. Šiuo atveju kartojamos Aprašo 33 punkte nurodytos procedūros kito eilės tvarka laimėtojų eilėje įrašyto kandidato atžvilgiu.

35. Aprašo 32 punkte nurodytas sprendimas turi būti priimamas:

35.1. per 5 darbo dienas nuo atrankos komisijos perduotų dokumentų arba iš kandidato gautų dokumentų originalų gavimo dienos, jei rašytiniu prašymu nebuvo kreiptasi į teisėsaugos, kontrolės ir kitas institucijas, įstaigas ar įmones, kad šios pateiktų apie kandidatą turimą informaciją;

35.2. per 5 darbo dienas nuo teisėsaugos, kontrolės ir kitų institucijų, įstaigų ar įmonių atsakymų gavimo dienos, jei į šias institucijas buvo kreiptasi Aprašo 33.2 punkte nustatyta tvarka.

36. Bendrovės valdybos narys ne vėliau kaip per 5 darbo dienas nuo informavimo elektroniniu paštu apie jo skyrimą ar išrinkimą gavimo dienos turi kreiptis į Bendrovę dėl sutarties tarp Bendrovės ir kolegialaus organo nario sudarymo ir pasirašyti šią sutartį. Nepasirašius sutarties per šiame punkte nurodytą terminą, priimamas ar inicijuojamas sprendimas atšaukti kolegialaus organo narį.

VI SKYRIUS

ASMENS DUOMENŲ TVARKYMAS

37. Kandidatų asmens duomenų valdytoja ir tvarkytoja yra Ekonomikos ir inovacijų ministerija, kuri užtikrina, kad asmens duomenys būtų tvarkomi laikantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) ir Lietuvos Respublikos asmens duomenų teisinės apsaugos įstatymu nustatytų asmens duomenų tvarkymo reikalavimų (toliau kartu – duomenų apsaugos teisės aktais).

38. Kandidatų asmens duomenų tvarkymo tikslas: organizuoti bei vykdyti kandidatų atranką. Šiuo tikslu tvarkomi kandidato prašyme dalyvauti atrankoje nurodyti duomenys (vardas (vardai), pavardė (pavardės), gimimo data, duomenys kontaktams (telefono numeris, gyvenamosios vietos adresas arba elektorinio pašto adresas), duomenys apie išsilavinimą, kvalifikaciją, darbo patirtį, dalykinės savybes). Pretendentų asmens duomenys tvarkomi popierine ir (ar) elektronine forma.

39. Asmens duomenys renkami kandidato (duomenų subjekto) sutikimu, laikantis duomenų apsaugos teisės aktuose nustatytų reikalavimų.

40. Asmens duomenys saugomi Lietuvos vyriausiojo archyvaro nustatyta tvarka.

VII SKYRIUS

BAIGIAMOSIOS NUOSTATOS

41. Kandidatai sutikimą, kad dėl jų būtų priimtas ministro sprendimas skirti Bendrovės valdybos nariais, turi duoti ne vėliau kaip per 2 darbo dienas nuo atrankos komisijos atsakingojo sekretoriaus atsiųsto pranešimo dėl sutikimo gavimo dienos.

42. Kandidatai, sutikdami, kad dėl jų būtų priimtas sprendimas skirti Bendrovės valdybos nariais, kartu sutinka, kad, prieš priimdama šį sprendimą, ministerija turi teisę motyvuotu rašytiniu prašymu kreiptis į teisėsaugos, kontrolės ir kitas institucijas, įstaigas ar įmones dėl turimos informacijos apie tokius asmenis pateikimo.

43. Šio Aprašo pagrindu viešojo administravimo subjektų priimti sprendimai gali būti skundžiami Lietuvos Respublikos administracinių bylų teisenos įstatymo nustatyta tvarka ir terminais.

______________

Kandidatų į uždarosios akcinės bendrovės

„Valstybės investicinis kapitalas“

valdybos narius atrankos aprašo

1 priedas

PRIVALOMOS IR PAGEIDAUTINOS KOMPETENCIJOS

UŽDAROSIOS AKCINĖS BENDROVĖS „VALSTYBĖS INVESTICINIS KAPITALAS“ VALDYBOS NARIAMS

Privalomos kompetencijos valdybos nariams	Kandidatui pagal finansų ir investicijų valdymo srities kompetenciją	Kandidatui pagal veiklos ir verslo rizikos valdymo srities kompetenciją	Renkamam valstybės tarnautojui ar kitam pasirinktam asmeniui
1. Bendrieji reikalavimai:
1.1. Turi turėti aukštąjį universitetinį ar jam prilygintą išsilavinimą	Privaloma	+	+	+
1.2 Turi būti nesusijęs su kitais fiziniais ir juridiniais asmenimis ryšiais, dėl kurių einant Bendrovės nepriklausomo valdybos nario pareigas kiltų interesų konfliktas	Privaloma	+	+	+
1.3. Turi būti neatimta ar neapribota teisė eiti atitinkamas pareigas, į kurias pretenduojama, ar atlikti toms pareigoms priskirtas funkcijas	Privaloma	+	+	+
1.4. Turi nebūti per pastaruosius 5 metus atšauktas iš juridinio asmens vienasmenio ar kolegialaus organo dėl netinkamo pareigų atlikimo	Privaloma	+	+	+
2. Specialieji reikalavimai:
2.1. Turi turėti ne mažesnę kaip 5 metų darbo patirtį paskolų, rizikos kapitalo investicijų struktūrinimo ir vertinimo, fondų investicinių procesų valdymo ar sandorių struktūrinimo veiklos srities organizacijoje aukščiausio lygmens vadovų komandoje	Privaloma	+
2.2. Turi turėti ne mažesnę kaip 5 metų darbo patirtį paskolų, rizikos kapitalo investicijų, finansinių priemonių portfelio rizikos vertinimo aukščiausio lygmens vadovų komandoje arba ne mažesnę kaip 2 metų darbo patirtį finansų įstaigos valdyboje	Privaloma	+
2.3. Turi turėti ne mažesnę kaip 5 metų darbo patirtį akcinių bendrovių, uždarųjų akcinių bendrovių arba valstybės įmonių konsultavimo verslo teisinių rizikų valdymo srityje	Privaloma	+
2.4. Turi išmanyti viešojo sektoriaus, akcinių bendrovių ir atstovavimo valstybei teisinį reguliavimą	+
2.5. Turi išmanyti verslo aplinkos politikos formavimą	+
 3. Nepriklausomumo reikalavimai:
Atitinka Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo, patvirtintame Lietuvos Respublikos Vyriausybės 2015 m. birželio 17 d. nutarimu Nr. 631 „Dėl Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo patvirtinimo“ 11 punkto reikalavimus	Privaloma	+	+
4. Pageidautinos kompetencijos valdybos nariams	Svoris (0–3)	Kandidatui pagal finansų ir investicijų valdymo srities kompetenciją	Kandidatui pagal veiklos ir verslo rizikos valdymo srities kompetenciją	Renkamam valstybės tarnautojui ar kitam pasirinktam asmeniui
 Puikios anglų kalbos žinios	2	+	+	+
 Gebėjimas svariai argumentuoti	1	+	+	+
 Patirtis komanditinių ūkinių bendrijų veikloje	3	+	+

___________________

Priedo pakeitimai:

Nr. 4-982, 2020-11-05, paskelbta TAR 2020-11-06, i. k. 2020-23243

Kandidatų į uždarosios akcinės bendrovės

„Valstybės investicinis kapitalas“

valdybos narius atrankos aprašo

2 priedas

KANDIDATO PARAIŠKA DALYVAUTI ATRANKOJE IR SĄŽININGUMO DEKLARACIJA

20___m. ______________________ ____ d.

(data)

__________________

(sudarymo vieta)

Aš,________________________________________________, prašau leisti dalyvauti

(vardas ir pavardė)

atrankoje į

_______________________________________________________________________________

(įmonės pavadinimas, teisinė forma)

valdybą / stebėtojų tarybą (nereikalingą žodį išbraukti) šiose paskelbtose kompetencijų srityse:

1._____________________________________________________________________________;

2._____________________________________________________________________________;

3._____________________________________________________________________________.

Patvirtinu, kad esu susipažinęs (-usi) su Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo, patvirtinto Lietuvos Respublikos Vyriausybės 2015 m. birželio 17 d. nutarimu Nr. 631 „Dėl Kandidatų į valstybės ar savivaldybės valdomos įmonės kolegialų priežiūros ar valdymo organą atrankos aprašo patvirtinimo“ (toliau – Aprašas), nuostatomis, atitinku visus kandidatams keliamus reikalavimus, nei aš, nei man artimi asmenys nėra susiję ryšiais su įmone, į kurios kolegialų organą pretenduoju, ar su kitais fiziniais ir juridiniais asmenimis, dėl kurių, man einant kolegialaus organo nario pareigas, galėtų kilti interesų konfliktas.

Patvirtinu, kad toliau pateikiama informacija ir atsakymai į klausimus yra sąžiningi ir teisingi. Nurodau visus juridinius asmenis, su kuriais aš esu ar per paskutinius vienerius metus buvau susijęs (-usi) kaip to juridinio asmens dalyvis, kolegialaus organo ar komiteto narys, vadovas ar darbuotojas.

Sutinku, kad atranką inicijuojantis subjektas turi teisę motyvuotu rašytiniu prašymu kreiptis į teisėsaugos, kontrolės ir kitas institucijas, įstaigas ar įmones, kad šios pateiktų apie mane turimą informaciją.

Sutinku / nesutinku (nereikalingą žodį išbraukti), kad Stebėsenos agentūra, kaip ji apibrėžta Apraše, tvarkytų mano asmens duomenis, siekdama mane informuoti apie paskelbtas atrankas, ir kviestų kandidatuoti į laisvas kolegialaus organo nepriklausomo nario pareigas.

___________________(kandidato parašas)

Juridinio asmens teisinė forma ir pavadinimas	Ryšio su juridiniu asmeniu pobūdis

Klausimai, į kuriuos atsakoma „Taip“ arba „Ne“:

1. Ar nurodėte visus juridinius asmenis, su kuriais esate ar per pastaruosius metus buvote susijęs kaip to juridinio asmens dalyvis, kolegialaus organo ar komiteto narys, vadovas, darbuotojas arba prekių tiekėjas ar paslaugų teikėjas?
2. Ar Jūs veiksnus?
3. Ar Jums atimta arba apribota teisė eiti juridinio asmens valdymo / priežiūros organo nario ar kitas vadovaujamas pareigas?
4. Ar esate pripažintas kaltu dėl sunkaus ar labai sunkaus nusikaltimo, nusikalstamos veikos nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai, valstybės tarnybai ir viešiesiems interesams, teisingumui, visuomenės saugumui ar valdymo tvarkai ir turite neišnykusį ar nepanaikintą teistumą?
5. Ar Jūs atitinkate nustatytus nepriklausomumo reikalavimus ir ar įsipareigojate nepertraukiamai jų laikytis visą kolegialaus organo nario atliekamų pareigų laikotarpį?
6. Ar Jūs per pastaruosius 5 metus buvote atšauktas iš juridinio asmens vienasmenio ar kolegialaus organo dėl netinkamo pareigų atlikimo?

Pranešimus dėl atrankos atlikimo ir rezultatų prašau siųsti elektroniniu paštu:

________________________________________________________________________________

Mobilusis telefonas:________________________________________________________________

Kandidato parašas, vardas ir pavardė: _________________________________________________

Kandidatų į uždarosios akcinės bendrovės

„Valstybės investicinis kapitalas“

valdybos narius atrankos aprašo

3 priedas

SUTIKIMAS DĖL ASMENS DUOMENŲ TVARKYMO NEPRIKLAUSOMO VALDYBOS NARIO ATRANKOS VYKDYMO PROCESE

20..... -..................-....

____________________

(vieta)

Aš, __________________________________________________(toliau – Sutikimo davėjas),

(vardas, pavardė)

sutinku, kad Lietuvos Respublikos ekonomikos ir inovacijų ministerija, juridinio asmens kodas 188621919, adresas: Gedimino pr. 38, 01104 Vilnius, tvarkytų mano asmens duomenis šiais pagrindais ir tvarka:

Asmens duomenų tvarkymo tikslas:	UAB „Valstybės investicinis kapitalas“ valdybos nepriklausomo nario atranka
Tvarkomų duomenų apimtis:	1. Vardas, pavardė; 2. Gimimo data, asmens kodas; 3. Telefono numeris; 4. Elektroninio pašto adresas; 5. Asmens tapatybę patvirtinančio dokumento duomenys; 6. Kandidato gyvenimo aprašyme ir motyvaciniame laiške pateikti duomenys; 7. Aukštojo mokslo diplomo duomenys; 8. Kiti duomenys, pateikti valdybos nepriklausomo nario atrankai
Kita informacija apie numatomą asmens duomenų tvarkymą:	-

Šis Sutikimas galioja 1 (vienas) metus. Sutikimo davėjas bet kada gali atšaukti duotą sutikimą apie tokį atšaukimą raštu informuodamas Lietuvos Respublikos ekonomikos ir inovacijų ministeriją. Pasibaigus sutikimo galiojimui arba Sutikimo davėjui atšaukus sutikimą, jo pagrindu tvarkyti asmens duomenys bus ištrinti, jei nebus kito teisėto jų tvarkymo pagrindo (pvz., jei nebus teisės aktuose nustatytos pareigos šiuos duomenis saugoti tam tikrą laikotarpį).

Sutikimo davėjas: ________________________________________________________________

(Vardas, pavardė, parašas, data)

Pakeitimai:

1.

Lietuvos Respublikos ekonomikos ir inovacijų ministerija, Įsakymas

Nr. 4-982, 2020-11-05, paskelbta TAR 2020-11-06, i. k. 2020-23243

Dėl Lietuvos Respublikos ekonomikos ir inovacijų ministro 2020 m. birželio 5 d. įsakymo Nr. 4-414 „Dėl Kandidatų į uždarosios akcinės bendrovės „Valstybės investicinis kapitalas“ valdybos narius atrankos aprašo patvirtinimo“ pakeitimo